ธนาคารกรุงศรีเดินหน้าหนุน SMEปล่อยสินเชื่อดอกเบี้ยต่ำจากรัฐบาล
กรุงศรี (ธนาคารกรุงศรีอยุธยา จำกัด (มหาชน)) ในเครือมิตซูบิชิ ยูเอฟเจ ไฟแนนเชียล กรุ๊ป (MUFG) หนึ่งในกลุ่มธุรกิจการเงินชั้นนำระดับโลก รายงานว่าธนาคารคาดว่าสามารถปล่อยสินเชื่อวงเงินจำนวน 20,000 ล้านบาท สำหรับ "โครงการสินเชื่อดอกเบี้ยต่ำเพื่อเป็นเงินทุนหมุนเวียนให้แก่ผู้ประกอบการ SMEs" โดยการสนับสนุนของรัฐบาล เพื่อมุ่งเสริมสภาพคล่องและความสามารถในการเข้าถึงแหล่งเงินทุนของกลุ่มลูกค้า SME
6 ต.ค. 2558

นายสยาม ประสิทธิศิริกุล ประธานคณะเจ้าหน้าที่ด้านผลิตภัณฑ์ลูกค้าธุรกิจ ลูกค้ารายย่อย และลูกค้าบุคคล ธนาคารกรุงศรีอยุธยา จำกัด (มหาชน) หรือ BAY เปิดเผยว่า กรุงศรีให้ความสำคัญในการสนับสนุนลูกค้า SME ให้สามารถดำเนินธุรกิจในภาวะที่เศรษฐกิจโดยรวมไม่เอื้ออำนวย โดยคาดว่าจะสามารถปล่อยสินเชื่อ 20,000 ล้านบาทภายใต้โครงการซอฟต์โลนหรือสินเชื่อดอกเบี้ยต่ำจากการสนับสนุนของรัฐบาล นอกจากนี้ ตั้งแต่ต้นปีที่ผ่านมาธนาคารยังได้ออกมาตรการช่วยเหลือผ่อนปรนหนี้ให้แก่ลูกค้า SME ที่ได้รับผลกระทบจากการชะลอตัวทางเศรษฐกิจ โดยพิจารณารูปแบบความช่วยเหลือจากประวัติและสภาพคล่องของลูกค้าเป็นหลัก โดยได้มอบหมายให้ผู้จัดการธุรกิจสัมพันธ์ (Relationship Manager) หรือ RM ดูแลและให้คำปรึกษาแก่ลูกค้าอย่างใกล้ชิด เพื่อให้สามารถให้ความ ช่วยเหลือกับลูกค้าได้อย่างทันท่วงที”
สำหรับวงเงิน 20,000 ล้านบาทนั้น ธนาคารจะมุ่งนำเสนอแก่ทั้งลูกค้าของธนาคารและผู้ประกอบการ SME ทั่วไปตามเกณฑ์ที่รัฐบาลกำหนดที่ต้องการวงเงินสินเชื่อใหม่ ด้วยดอกเบี้ยต่ำ 4% ต่อปี เป็นระยะเวลา 7 ปี ด้วยวงเงินสูงสุด 50 ล้านบาท ต่อราย ลูกค้าของธนาคารหรือ SME ทั่วไปที่สนใจสามารถติดต่อธนาคารกรุงศรีอยุธยาทุกสาขา หรือเจ้าหน้าที่ธุรกิจสัมพันธ์ที่ประจำอยู่ ณ ศูนย์ธุรกิจ กรุงศรีทั่วประเทศ หรือ โทร Krungsri Biz Phone 02 6262626 กด 1 กด 0